ஹேமேந்திர பிரசாத் பரூவா

ஹேமந்திர பிரசாத் பரூவா (Hemendra Prasad Barooah)  இவர் ஓர் இந்திய தொழில்முனைவோரும், தேயிலைத் தோட்டக்காரரும் மற்றும் தொண்டு பணிகளில் ஈடுபட்டவருமாவார். இவர் அசாம் தேயிலை மற்றும் சுற்றுலாத் தொழில்களுக்கான பங்களிப்புகளுக்கு பெயர் பெற்றவர். வர்த்தகம் மற்றும் தொழில்துறை துறைகளில் இவர் செய்த பங்களிப்புகளுக்காக 2013 ஆம் ஆண்டில் இந்திய அரசாங்கத்தின் நான்காவது மிக உயர்ந்த குடிமை விருதான பத்மசிறீ விருது இவருக்கு வழங்கப்பட்டது.

 சுயசரிதை 
ஹேமந்திர பிரசாத் பரூவா 1926 ஏப்ரல் 1 ஆம் தேதி வடகிழக்கு இந்திய மாநிலமான அசாமின் ஜோர்ஹாட் அருகே உள்ள ஜலுகோனிபாரி என்ற இடத்தில் சிவ பிரசாத் பரூவா மற்றும் கமல் குமாரி பரூவா ஆகியோருக்குப் பிறந்தார். இவர் அசாமில் தேயிலைத் தொழிலை ஆங்கிலேயர்கள் கட்டுப்படுத்திக் கொண்டிருந்த காலகட்டத்தில் தனது தொழிலைத் தொடங்கிய ஒரு பணக்கார தோட்டக்காரரான பிஸ்துராம் பரூவாவால் நிறுவப்பட்ட தேயிலைத் தோட்டத் தொழிலில் ஏற்கனவே இருந்த பணக்கார அசாமிய குடும்பமான கோங்கியா பரூவா குடும்பத்திலிருந்து வந்தவர். ஹேமந் இளமையாக இருந்தபோதே இவரின் தந்தை இறந்தார். ஆர்வர்டு பல்கலைக்கழகத்தில் வணிக மேலாண்மையில் பட்டம் பெற்ற பிறகு, வடகிழக்கு இந்தியாவிலிருந்து ஆர்வர்ட் வணிக மேலாண்மையில் பட்டம் பெற்ற முதல் நபரானார். ஹேமேந்திரா 1949 இல் தனது தாயிடமிருந்து பெற்ற மூன்று தேயிலைத் தோட்டங்களைக் கொண்டு தொழிலைத் தொடங்கினார். அந்த நேரத்தில் தேயிலை வியாபாரத்தை கட்டுப்படுத்திய வில்லியம்சன் &amp; மாகர் குழுமத்தின் கட்டுப்பாட்டிலிருந்து விடுவித்த பின்னர் இவர் தனது வணிகத்தை வளர்த்தார். இவர் இறக்கும் போது, ஹேமந்திர பரூவா கொல்கத்தாவை தளமாகக் கொண்ட தனது வணிக நிறுவனமான 'பரூவாஸ் மற்றும் அசோசியேட்ஸ் பிரைவேட் லிமிடெட்' என்ற நிறுவனத்தின் கீழ் வைத்திருந்த ஒன்பது தோட்டங்களை நிர்வகித்து வந்தார்.

அசாம் ஐக்கிய விடுதலை முன்னணியின் அச்சுறுத்தல்களை எதிர்ப்பதற்கான முயற்சிகளுக்கு ஹேமந்த் பரூவா அறியப்பட்டார். ஒரு அசாம் பிரிவினைவாத குழு இந்திய அரசாங்கத்தால் பயங்கரவாத அமைப்பாக தடைசெய்யப்பட்டது. இது சில சமயங்களில் வன்முறை தாக்குதல்களை மேற்கொண்டது. இவர் ஒரு அறியப்பட்ட கலை சேகரிப்பாளராக இருந்தார். இவர் 600 படைப்புகள்   வைத்திருப்பதாகக் கூறப்படுகிறது. மேலும் கல்பனா லஜ்மி இயக்கிய ஏக் பால் என்ற படத்தையும் தயாரித்துள்ளார். இவரது வாழ்க்கைக் கதையை பிரபல பத்திரிகையாளரான வாஸ்பீர் உசேன் எழுதி, லைஃப் அண்ட் டைம்ஸ் - ஸ்டோரி ஆஃப் அன் அசாமி டீ பரோன் என்ற பெயரில் வெளியிட்டுள்ளார்.

26 சனவரி 2013 அன்று, இந்திய அரசு வர்த்தக மற்றும் தொழில்துறைக்கு இவர் செய்த சேவைகளுக்காக கௌரவிக்கும் விதமாக, ஹேமேந்திர பிரசாத் பரூவாவுக்கு பத்மசிறீ விருதை அறிவித்தது. ஆறு மாதங்களுக்குப் பிறகு, 31 சூலை 2013 அன்று, 86 வயதான பரூவா, மருத்துவ சிகிச்சைக்காக தாய்லாந்து தலைநகருக்குச் சென்றிருந்தபோது பாங்காக்கில் தனது இறுதி மூச்சினை நிறுத்தி விட்டார்.

அசாமில் முதல் தேயிலை அசாம் தேயிலை தரகு நிறுவனம் ஹேமந்த் பரூவாவால் நிறுவப்பட்டது. தனது மூதாதையர் இல்லமான தெங்கல் மாளிகையும், மேலும் இரண்டு காலனித்துவ கட்டிடங்களையும் சுற்றுலாப் பயணிகளுக்குத் திறந்ததன் மூலமும், பூட்டிக் பாரம்பரிய விடுதியான 'ஹெரிடேஜ் நார்த் ஈஸ்ட்'  என்ற நிறுவனத்தை நிறுவியதன் மூலமும், அசாமுக்கு தேயிலை சுற்றுலாவை கொண்டு வருவதற்கான முயற்சிகள் மூலம் பாராட்டப்படுகிறார்   மேலும் சங்குசா, காசிரங்கா கோல்ஃப் விடுதிகள், மச்சோவாவில் உள்ள தேயிலை மையம்,  ஆகியவற்றை இவர் கட்டியதாகக் கூறப்படுகிறது.

ஹேமந் பரூவா கமல் குமாரி அறக்கட்டளை என்ற தொண்டு அறக்கட்டளையை நிறுவியுள்ளார். மேலும் இந்த அறக்கட்டளை அறிவியல் மற்றும் தொழில்நுட்பம் ( கமல் குமாரி தேசிய விருது ), பத்திரிகை ( சிவ பிரசாத் பரூவா தேசிய விருது ) மற்றும் கலை (அமித் பூரா விருது) ஆகிய துறைகளில் சிறந்து விளங்குவதற்காக ஆண்டு விருதுகளை வழங்குகிறது.

 பதவிகள் 
ஹேமேந்திர பரூவா பல பதவிகளில் பணியாற்றியுள்ளார். பி & ஏ லிமிடெட் மற்றும் பி அண்ட் ஏ பேக்கிங்ஸ் போன்ற தனது வணிக அக்கறைகளுக்கு தலைமை தாங்குவதோடு மட்டுமல்லாமல், வங்காள வர்த்தக மற்றும் தொழில்துறை சபையின் தலைவராகவும் பணியாற்றியுள்ளார். 1963 - 1973 காலகட்டத்தில் தேயிலை வாரிய உறுப்பினராகவும் இருந்தார். பாரத ஸ்டேட் வங்கியின் கிழக்கு பகுதியின் தலைவராகவும், இந்தியன் ஏர்லைன்ஸ் நிறுவனத்தின் இயக்குநராகவும், புதுதிடெல்லியின் தொழில்துறை மேம்பாட்டுக்கான மத்திய ஆலோசனைக் குழுவின் உறுப்பினராகவும், தேயிலை ஆராய்ச்சி சங்கத்தின் தலைவராகவும் இருந்தார்.

2011 ஆம் ஆண்டில் தேயிலை ஆராய்ச்சி சங்கம் மற்றும் 2012 இல் அசாம் கலாச்சார அறக்கட்டளை இவரை கௌரவித்தது. 2007 ஆம் ஆண்டில், அசாம் கலாச்சார பல்கலைக்கழகம் இவருக்கு முனைவர் பட்டம் வழங்கியது ( மதிப்புறு முனைவர் பட்டம்).

 குறிப்புகள் 

 மேலும் படிக்க 


 வெளி இணைப்புகள் 



பகுப்பு:20 ஆம் நூற்றாண்டு இந்தியத் தொழிலதிபர்கள்
பகுப்பு:வணிகம் மற்றும் தொழிற்துறையில் பத்மசிறீ விருது பெற்றவர்கள்
பகுப்பு:2013 இறப்புகள்
பகுப்பு:1926 பிறப்புகள்